บาทเปิดตลาด 32.75 บาทต่อดอลลาร์แข็งค่า
เงินบาทเปิดตลาด 32.75 บาทต่อดอลลาร์แข็งค่า มองบาทผันผวนน้อยลง ให้กรอบวันนี้ 32.60-32.80บาทต่อดอลลาร์
9 เม.ย. 2563

นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.75 บาท/ดอลลาร์ แข็งค่าจาก เย็นวานนี้ที่ปิดตลาดที่ระดับ 32.81 บาท/ดอลลาร์
เงินบาทปรับตัวแข็งค่าขึ้น โดยช่วงนี้นักลงทุนสามารถเปิดรับความเสี่ยงได้เพิ่มมากขึ้น หลังจากเริ่มมองว่า สถานการณ์การแพร่ระบาดของไวรัสโควิด-19 ในทั่วโลกเริ่มใกล้ถึงจุดพีคแล้ว ทั้งในโซนของสหรัฐฯ และยุโรป ขณะเดียวกัน ค่าเงินบาทในระยะนี้มีความผันผวนน้อยลงจากช่วงที่ผ่านมา
อย่างไรก็ดี ตลาดยังติดตามดูประสิทธิผลที่จะได้รับจากมาตรการเยียวยาของภาครัฐ รวมทั้งการฟื้นตัวของเศรษฐกิจในระยะต่อไป
นักบริหารเงิน คาดว่า วันนี้เงินบาทจะเคลื่อนไหวในกรอบ 32.60-32.80 บาท/ดอลลาร์